Mridanga

Mridanga (, ) – mušamasis membranofonas, gulsčias statinės formos dviejų membranų būgnas; mušamas abiejų rankų plaštakomis ir pirštais. Vienas populiariausių Pietų Indijos mušamųjų muzikos instrumentų. Tai pagrindinis ritminis instrumentas karnatikos muzikoje. Mušamųjų ansamblyje dažnai greta mridangos dar grojama ghatamu, kandžira, morsingu.

Mridanga yra senas instrumentas, minimas indų mitologijoje, vaizduojamas skulptūrose, piešiniuose. Instrumento pavadinimas kilo iš sanskrito žodžių mṛda („molis, žemė“) ir anga („kūnas“). Senovinės mridangos gamintos iš molio, bet dabartinės yra medinės. Instrumentas gaminamas iš duonmedžio medienos, galai padengti ožkos oda ir ja sujungti tarpusavyje. Viena puse išgaunamas apibrėžto aukštumo garsas, kita – bosas. Taip pat galuose įtaisyti satham – iš ryžių miltų, vandens ir geležies nuotrupų pagaminti diskai, suteikiantys instrumentui rezonaciją.

Mridanga grojama tiek religinių apeigų, tiek pasaulietinių koncertų metu.

Nuorodos 
 Mridangos solo

Indijos muzika
Mušamieji instrumentai